《恭和圣制求贤》
明代·方献夫

先民有恒训，图治在任贤。致道乃由学，居肆工且专。

旁求与豫养，两法当具全。譬之鹤鸣阴，又若鸿渐干。

圣主广咨询，贤臣竭忠坚。臣愚仰作歌，道大真如天。

作者简介：（约1486—1541或1544）明广东南海人，初名献科，字叔贤，号西樵。弘治十八年进士。正德中授礼部主事，调吏部员外郎，旋从王守仁问学，谢病归西樵山中，读书十年。嘉靖初还朝，以议大礼称帝意，骤进少詹事。累官吏部尚书武英殿大学士，入阁辅政。持论和平，而舆论视为奸邪，连被劾。又见帝恩威不测，三疏引疾归。有《周易传义约说》、《西樵遗稿》。